b'\n_START_ARTICLE_\nTim Conway\n_START_SECTION_\nUra\n_START_PARAGRAPH_\nConway opiskeli Bowling Greenin osavaltionyliopistossa, jossa h\xc3\xa4n erikoistui puheeseen ja radioon. H\xc3\xa4n aloitti uransa viihdeteollisuudessa radiossa. H\xc3\xa4n otti tuolloin k\xc3\xa4ytt\xc3\xb6\xc3\xb6ns\xc3\xa4 etunimen \xe2\x80\x9dTim\xe2\x80\x9d, koska asemalla oli jo ennest\xc3\xa4\xc3\xa4n t\xc3\xb6iss\xc3\xa4 Tom Conway -niminen n\xc3\xa4yttelij\xc3\xa4. Palveltuaan armeijassa Conway palasi Clevelandiin, miss\xc3\xa4 h\xc3\xa4n ty\xc3\xb6skenteli Ernie Andersonin kanssa vuosina 1958\xe2\x80\x931962._NEWLINE_Conway nousi tunnetuksi toiseen maailmansotaan sijoittuneesta tilannekomediasta McHale\xe2\x80\x99s Navy, jossa h\xc3\xa4n n\xc3\xa4ytteli vuosina 1962\xe2\x80\x931966. Siit\xc3\xa4 h\xc3\xa4n sai my\xc3\xb6s vuonna 1963 uransa ensimm\xc3\xa4isen Emmy-ehdokkuutensa. Komediasarjassa The Carol Burnett Show Conway n\xc3\xa4ytteli vuosina 1967\xe2\x80\x931978. H\xc3\xa4n oli vuodesta 1975 l\xc3\xa4htien Carol Burnettin komediaryhm\xc3\xa4n keskeisimpi\xc3\xa4 j\xc3\xa4seni\xc3\xa4. Ohjelmasta h\xc3\xa4n voitti n\xc3\xa4yttelij\xc3\xa4n\xc3\xa4 kolme Emmy\xc3\xa4 ja k\xc3\xa4sikirjoittajana yhden._NEWLINE_Conway n\xc3\xa4ytteli 1970-luvulla useissa Walt Disney Picturesin perhe-elokuvissa. H\xc3\xa4nen ensimm\xc3\xa4inen Disney-elokuvansa oli vuonna 1973 ensi-iltansa saanut Nanu \xe2\x80\x93 villimies viidakosta. Sit\xc3\xa4 seurasivat Omenapiiras-jengi, Gus \xe2\x80\x93 kaikkien aikojen aasinpotku ja Takkuturkki. Conwayn my\xc3\xb6s k\xc3\xa4sikirjoitti komediat They Went That-A-Way & That-A-Way ja The Prize Fighter. H\xc3\xa4nell\xc3\xa4 oli 13-osainen sarja The Tim Conway Show vuosina 1980\xe2\x80\x931981 ja lyhytkestoinen Ace Crawford, Private Eye vuonna 1983._NEWLINE_Conway oli 1990-luvulla muun muassa s\xc3\xa4\xc3\xa4nn\xc3\xb6llinen vieras komediasarjassa Pulmuset. Vierailustaan sarjassa Coach Conway palkittiin Emmyll\xc3\xa4. H\xc3\xa4n vieraili my\xc3\xb6s televisiosarjoissa The Larry Sanders Show, Hei, olen Susan, The Drew Carey Show ja Hulluna sinuun. Samon katon sarjassa h\xc3\xa4n esiintyi s\xc3\xa4\xc3\xa4nn\xc3\xb6llisesti vuosina 2001\xe2\x80\x932005. Conway voitti uransa kuudennen Emmyn vierailustaan televisiosarjassa 30 Rock (2008). T\xc3\xa4m\xc3\xa4n j\xc3\xa4lkeen h\xc3\xa4n n\xc3\xa4ytteli viel\xc3\xa4 muun muassa sarjoissa C.S.I., Hot in Cleveland, Miehen puolikkaat ja Glee.\n_START_SECTION_\nKuolema\n_START_PARAGRAPH_\nConway kuoli  14. toukokuuta 2019 kotonaan Los Angelesissa.'